Hamster is veilig ruimte toe en terug(Foto: Cameron Smith/Facebook) ŉ Hamster het veilig teruggekeer Aarde toe ná hy op ŉ ballon na die stratosfeer gestuur is. Die hamster het ŉ hoogte van 23 km bereik en is in ŉ goeie toestand ná hy veilig uit die see naby Japan se Miyako-eiland gered is. Volgens Iwatani Giken, die maatskappy wat die eksperiment namens die Japanse ruimteagentskap Jaxa uitgevoer het, is die hamster in ŉ lugdigte houer van 60 cm hoog en 50 cm breed geplaas. Dit het dieselfde atmosferiese druk en temperatuur as grondvlak. Een foto wys hoe die knaagdier uit ŉ venster kyk terwyl hy 12 km bo die Aarde sweef. Die ballon is van Miyakojima, ŉ stad in die Okinawa-prefektuur, gelanseer. Dit het teen ŉ gemiddelde spoed van 6,3 meter per sekonde opgestyg. ŉ Kamera in die kajuit wys hoe die diertjie tevrede rus tydens die geleidelike styging. Iwatani Giken wil bemande ruimtereise na die gewone mens op straat bring en die eksperiment het ten doel om voornemende passasiers gerus te stel. Verdere toetsvlugte tot ŉ hoogte van 25 km word beplan – op dié hoogte sal mens die kromming van die Aarde kan sien.